(Ortografía tradicional) Saꞌ jun li cutan yo̱co chi xic chi tijoc nak kacꞌul jun li xkaꞌal aj kꞌe.
Cuan ma̱us aj musikꞌej riqꞌuin.
Aꞌan jun mo̱s ut naxsicꞌ nabal xtumin lix patrón riqꞌuin kꞌehi̱nc.
Li xkaꞌal aꞌan yo̱ chikata̱kenquil.
Japjo re chixyebal:
—Eb li cui̱nk aꞌin aꞌan xmo̱seb li nimajcual Dios.
Yo̱queb chixchꞌolobanquil chiku chanru nak ta̱ru̱k tocolekꞌ,
chan.
Nabal cutan quixba̱nu chi joꞌcan.
Nak ac xtitzꞌ chirabinquil,
laj Pablo quixxakab rib,
ut quiril li xkaꞌal,
ut quixye re li ma̱us aj musikꞌej:
—Saꞌ xcꞌabaꞌ li Ka̱cuaꞌ Jesucristo,
tinye a̱cue:
Elen riqꞌuin li xkaꞌal aꞌin,
chan.
Ut saꞌ ajcuiꞌ li ho̱nal aꞌan,
li ma̱us aj musikꞌej qui-el riqꞌuin.
Nak queꞌxqꞌue retal lix patrón li xkaꞌal nak incꞌaꞌ chic ta̱ru̱k tixsicꞌ xtumineb,
queꞌxchap laj Pablo ut laj Silas ut queꞌxcꞌam saꞌ po̱pol chiruheb laj rakol a̱tin.
Nak queꞌxxakab chiru laj rakol a̱tin,
queꞌxye:
—Eb li cui̱nk aꞌin,
aꞌaneb aj judío ut yo̱queb chikachꞌiꞌchꞌiꞌinquil saꞌ li katenamit.
Yo̱queb chixcꞌutbal jalan naꞌleb saꞌ li katenamit.
La̱o incꞌaꞌ naru nakacꞌul chi moco naru takaba̱nu li nequeꞌxye xban nak la̱o aj Roma,
chanqueb.
Ut queꞌxtu̱b rib li tenamit chixjitbaleb.
Eb laj rakol a̱tin queꞌxkꞌichi li rakꞌeb laj Pablo ut laj Silas ut queꞌxtakla xsacꞌbaleb riqꞌuin cheꞌ.
Nak ac xeꞌtacuasi̱c chi us,
queꞌqꞌueheꞌ saꞌ tzꞌalam.
Ut eb laj rakol a̱tin queꞌxye reheb laj ilol tzꞌalam nak teꞌril chi us laj Pablo ut laj Silas re nak incꞌaꞌ teꞌe̱lelik.
Ut nak quiyeheꞌ chi joꞌcan,
queꞌcꞌameꞌ ut queꞌqꞌueheꞌ saꞌ tzꞌalam saꞌ jun li naꞌajej li cuan toj chi saꞌ ut queꞌnatꞌeꞌ li rok saꞌ cheꞌ.
Tuktu chic kꞌojyi̱n nak laj Pablo ut laj Silas yo̱queb chi tijoc ut yo̱queb chi bicha̱nc re xlokꞌoninquil li Dios.
Ut eb li cuanqueb chi pre̱xil yo̱queb chi abi̱nc.
Ma̱cꞌaꞌ saꞌ xchꞌo̱leb nak quichal jun nimla hi̱c.
Qui-ecꞌasi̱c chi cau li tzꞌalam,
ut quilajeꞌteli lix puertil.
Ut quilajeꞌhiteꞌ li cadena li bacꞌbo̱queb cuiꞌ li pre̱x.
Ut nak qui-aj ru laj ilol tzꞌalam,
quiril nak teto lix puertil li tzꞌalam.
Quixchap lix chꞌi̱chꞌ ut oc raj re chixcamsinquil rib.
Saꞌ xchꞌo̱l aꞌan nak xeꞌe̱lelic chixjunileb li pre̱x.
Ut laj Pablo quixjap re chi cau ut quixye:
—Ma̱camsi a̱cuib.
Chikajunilo cuanco arin,
chan.
Ut laj ilol tzꞌalam quixpatzꞌ lix xam ut qui-oc chi saꞌ li tzꞌalam chirilbal.
Nasicsot xban xxiu nak quixcut rib chi rokeb laj Pablo ut laj Silas.
Laj ilol tzꞌalam quirisiheb xjuneseb laj Pablo ut laj Silas ut quixye reheb:
—¿Cꞌaꞌru us tinba̱nu re nak tincolekꞌ?
Eb aꞌan queꞌxye:
—Pa̱b li Ka̱cuaꞌ Jesucristo.
Tatcolekꞌ la̱at joꞌqueb ajcuiꞌ li cuanqueb saꞌ la̱ cuochoch,
chan laj Pablo.
Ut quixchꞌolob xya̱lal li ra̱tin li Ka̱cuaꞌ chiru aꞌan joꞌ ajcuiꞌ chiruheb li joꞌ qꞌuial li cuanqueb saꞌ li rochoch.
Ut saꞌ ajcuiꞌ li ho̱nal aꞌan laj ilol tzꞌalam quirisiheb saꞌ tzꞌalam laj Pablo ut laj Silas.
Quixchꞌaj ru lix tochꞌoleb xban nak queꞌsaqꞌueꞌ.
Ut ticto quicubsi̱c xhaꞌ laj ilol tzꞌalam rochbeneb chixjunileb li cuanqueb saꞌ li rochoch.
Quixcꞌameb laj Pablo ut laj Silas saꞌ rochoch ut quixqꞌueheb xtzacae̱mk.
Cꞌajoꞌ nak quisahoꞌ saꞌ xchꞌo̱l nak quixpa̱b li Dios rochbeneb li cuanqueb saꞌ rochoch.
Nak quisake̱u,
eb laj rakol a̱tin queꞌxtakla xyebal re laj ilol tzꞌalam nak tixcanabeb chi xic eb li cui̱nk aꞌan.
Laj ilol tzꞌalam quixye reheb:
—Eb laj rakol a̱tin xeꞌxtakla chak xyebal nak tex-achꞌaba̱k.
Joꞌcan nak ayukex chi ma̱cꞌaꞌ e̱cꞌaꞌux,
chan.
Laj Pablo quixye reheb:
—Incꞌaꞌ.
Xosaqꞌueꞌ chiruheb li tenamit chi ma̱jiꞌ queꞌxrak a̱tin saꞌ kabe̱n.
Xoeꞌxqꞌue saꞌ tzꞌalam usta la̱o aj Roma.
Ut anakcuan,
teꞌraj toeꞌrisi chi mukmu.
Incꞌaꞌ naru chi joꞌcan.
Cha̱lkeb ban aꞌan ut choeꞌrisihak,
chan.
Ut eb li takl queꞌco̱eb chixyebal re laj rakol a̱tin li cꞌaꞌru quixye laj Pablo.
Cꞌajoꞌ nak queꞌxucuac nak queꞌrabi nak laj Pablo ut laj Silas,
aꞌaneb aj Roma.
Nak queꞌcuulac,
queꞌxkꞌunbesiheb ut queꞌxtzꞌa̱ma chiruheb nak teꞌe̱lk saꞌ li tenamit.
Nak queꞌel saꞌ tzꞌalam laj Pablo ut laj Silas,
coxeꞌocak saꞌ rochoch lix Lidia.
Nak ac xeꞌril ruheb laj pa̱banel,
queꞌxqꞌue xcacuilal xchꞌo̱leb ut queꞌco̱eb.